Bedriften hadde sine kontorer i en tidligere tysk leir på Kvaleberg i Hillevåg, tre kilometer sør for Stavanger sentrum. Her disponerte den et område på 50 mål. Det første spadestikket til nye, moderne fabrikkbygninger ble tatt i februar i 1947 og anlegget sto ferdig på forsommeren 1949. Ordinær produksjon kom i gang i september 1949. Stavangerflint satset fra starten av på en leirblanding som ble utviklet i Storbritannia på 1750-tallet av Josiah Wedgewood. Denne blandingen ble også kalt for engelsk flint for å skille den fra tradisjonell fajanse og porselen. Med bruken av begrepet «flint» i produkt- og bedriftsnavn, ønsket virksomheten å signalisere at produktene var sterke og holdbare.